Rady a tipy od ZSSK, ako kúpiť lístok na vlak čo najvýhodnejšie

BRATISLAVA 14.03.2025

Železničná spoločnosť Slovensko (ZSSK) pripomína, že **od soboty 15. marca 2025 vstupuje do platnosti nový poplatok za servis** pri nákupe lístka v pokladnici alebo vo vlaku. Cestovné však ostáva naďalej nezmenené a železničná doprava je tak aj naďalej jednou z najdostupnejších foriem verejnej dopravy na Slovensku.

[Poplatok](https://www.zssk.sk/najvyhodnejsie-cestovne/) pokrýva náklady spojené s osobným servisom – prácu pokladníka a vlakvedúceho, tlač lístka a údržbu predajných systémov. Keďže pri online nákupe tieto náklady nevznikajú, digitálny predaj je rýchlejší, pohodlnejší, šetrnejší voči životnému prostrediu aj nákladom na predajné procesy a **po novom aj najlacnejší**. Poplatok sa však **netýka seniorov** (od 62 rokov so 100 % zľavou z cestovného a všetkých od 70 rokov) **a osôb ťažko zdravotne postihnutých s potrebou asistenta (preukaz ŤZP-S)**, ktorí môžu naďalej využívať nákup v pokladniciach a vo vlaku ako doteraz.

**Viete, ako kúpite lístok najvýhodnejšie?**

Jednoducho – online cez [e-shop](https://predaj.zssk.sk/search), [aplikáciu](https://www.zssk.sk/ideme-vlakom/) alebo prostredníctvom [SMS](https://www.zssk.sk/zlavy-cestovne/sms-listok-na-vlak/) (osobné a TEŽ vlaky).

💰 **Najvýhodnejšia cena** – Online lístok je bez poplatku za servis.
🌿 **Ekologická voľba** – Žiadna papierová tlač, šetríte životné prostredie.
⏳ **Vyhnete sa radom a stresu** – Ušetrite si čas a stres, že nestihnete vlak.
📱 **Pohodlie na prvom mieste** – Lístok máte vždy pri sebe v mobile.

*„Dnes si už viac ako 45 % našich cestujúcich kupuje lístky digitálne. Chceme tento trend podporiť a ukázať výhody online predaja, ktorý je rýchlejší, lacnejší a ekologickejší.“* vysvetľuje generálny riaditeľ ZSSK Peter Helexa.

💡Tip: Stiahnite si mobilnú aplikáciu [IDeme vlakom](https://www.zssk.sk/ideme-vlakom/) – je intuitívna, rýchla a ušetrí vám čas aj peniaze.

**Čo sa mení od 15. marca?**

📌 **Online nákup (e-shop a aplikácia), SMS lístky a automaty v tatranských vlakoch: 0 € poplatok za servis.**
📌 **Pokladnica: +1 € poplatok za servis.**
📌 **Vlak: +3 € poplatok za servis (aj pri nástupe v stanici bez pokladnice).**

*„Výdaj papierového lístka v pokladnici stojí viac ako euro, zatiaľ čo digitálny predaj je päťkrát lacnejší – menej ako 30 centov. Výdaj vo vlaku je ešte nákladnejší. Cieľom poplatku za servis je pokrytie týchto rozdielnych nákladov a podpora pohodlnejších digitálnych služieb,“* dodáva Helexa.

💡Tip ako ušetriť: Kúpte si týždenný alebo mesačný lístok v pokladnici a poplatok za servis zaplatíte iba raz.

Ďalšie výnimky z poplatku: Poplatok za servis sa neuplatňuje pri kúpe miesteniek, lôžok, ležadiel, cestovného na bicykel a batožinu, SC príplatkov, preukazov JUNIOR, KLASIK a MAXI KLASIK, medzinárodných dokladov, kuriérnych zásielok, balíkových ponúk, autovlaku, prolongácie režijných preukazov, doplatku do 1. triedy a dobitia kreditu.

**Informatívna kampaň na staniciach**

ZSSK aktívne pomáha s kúpou toho najvýhodnejšieho lístka na vlak. Cestujúcim, ktorí si nie sú istí, ako kúpiť lístok na vlak online, sú k dispozícii odborné asistentky a asistenti ZSSK na desiatich staniciach. Až do 21. marca 2025 ich nájdete v Bratislave hlavnej stanici, Trenčíne, Trnave, Nitre, Nových Zámkoch, Banskej Bystrici, Žiline, Poprade-Tatrách, Košiciach a Prešove. Pomáhajú so stiahnutím aplikácie IDeme vlakom a ukazujú postup a výhody predaja cez aplikáciu a e-shop.

Prvé výsledky kampane už ukazujú jej úspešnosť. Od začiatku informatívnej kampane až doteraz evidujeme desiatky tisíc stiahnutí mobilnej aplikácie IDeme vlakom. Je to dôkaz toho, že záujem cestujúcich o pohodlnejšie digitálne riešenia rastie. Čoraz viac ľudí objavuje výhody online nákupu lístkov, čo znižuje dlhé rady v pokladniciach a zrýchľuje celý proces cestovania.

💡Tip: Pozrite si [VIDEONÁVOD](https://www.youtube.com/watch?v=RbbZJ4EKD_o&t=177s), ako kúpiť lístok na vlak cez aplikáciu IDeme vlakom.

**Digitalizácia prináša ďalšie inovácie**

Cestujúci môžu aj naďalej využívať všetky možnosti nákupu, pričom online predaj zostáva najrýchlejší, najlacnejší a najekologickejší. Každé euro získané digitalizáciou investujeme späť do [modernizácie](https://www.zssk.sk/aktuality/najvyhodnejsie-cestovne-od-zssk-je-elektronicke-ekologicke-a-ekonomicke/) a skvalitnenia služieb – pripravujeme vylepšenú aplikáciu IDeme vlakom, inteligentný Check-In Check-Out systém na automatický výpočet najvýhodnejšieho cestovného a elektronické preukazy na zľavy pre študentov a seniorov.

💡Tip: Viete, ako si vytvoriť zákaznícke konto ZSSK? Zistíte to vo [VIDEONÁVODE](https://www.youtube.com/watch?v=6-FB9yNWsXU).

**Rešpektujme sa navzájom – pre príjemnejšie cestovanie**

ZSSK si váži prácu svojich zamestnancov, ktorí dennodenne zabezpečujú plynulý chod železničnej dopravy a poskytujú cestujúcim potrebné služby. Prosíme preto cestujúcich, aby boli voči pracovníkom v pokladniciach aj vlakovému personálu ohľaduplní a rešpektovali ich prácu. Zamestnanci ZSSK robia maximum pre to, aby každému cestujúcemu poskytli potrebnú asistenciu a postupovali v súlade s [Prepravným poriadkom ZSSK](https://www.zssk.sk/prepravny-poriadok/). Vzájomná slušnosť a pochopenie sú základom príjemného cestovania pre všetkých.

**Vymeňte čakanie na lístok za pohodlie a ušetrite.**

Dominik Drevický

*hovorca, Železničná spoločnosť Slovensko, a. s.***t:** *+421 904 875 396* **e:** *hovorca@slovakrail.sk* **w:** *www.zssk.sk*